《满江红 其三》
宋代·赵磻老

潇洒星郎，吹绿鬓、胜游霞举。秋又半，月磨云翳，籁传风语。

太一青藜光对射，中流荡漾莲舟舞。戏人间、今夜水精宫，前无古。

吾家是，蓬山侣。歌舞袖，蘋花渚。拟问津斜汉，乘槎南浦。

谒帝通明今得便，素娥拍手心先许。笑画阑、三十六宫秋，花如土。

作者简介：赵磻老，字渭师，东平人，作品有《拙庵词》一卷。